ওই বিধানসভা নির্বাচনের পর ২০১৪ সালের লোকসভা নির্বাচনেও মুখ্যমন্ত্রী মমতা বন্দ্যোপাধ্যায় মঞ্জুলবাবুর দাদা কপিলকৃষ্ণ ঠাকুরকে বনগাঁ লোকসভা কেন্দ্রে তৃণমূল কংগ্রেসের প্রার্থী করেছিলেন। তিনি জয়ীও হয়েছিলেন। কিন্তু এক বছরের মধ্যেই কপিলকৃষ্ণবাবুর মৃত্যু হলে ঠাকুরবাড়িতে গেরুয়া শিবির বিজেপি থাবা বসায়। তৃণমূলের মন্ত্রিত্ব ছেড়ে মঞ্জুলবাবু বিজেপিতে যোগ দেন। বনগাঁ লোকসভার উপ নির্বাচনে তাঁর ছেলে সুব্রত ঠাকুর বিজেপির প্রার্থীও হন। যদিও সুব্রতবাবু পরাজিত হন। জয়ী হন কপিলকৃষ্ণ ঠাকুরের স্ত্রী মমতাবালা ঠাকুর। অসমে রাষ্ট্রীয় নাগরিক পঞ্জির খসড়া তালিকা থেকে ৪০ লক্ষ বাসিন্দাকে বাদ দেওয়ার ইস্যুতে আগেই মাঠে নেমেছিল তৃণমূল কংগ্রেস। ৪০ লক্ষের মধ্যে ছ’লক্ষ মানুষ মতুয়া ধর্মের। তাই মতুয়ারা যেমন আন্দোলনে নেমেছেন, তেমনই তাঁদের পাশে দাঁড়িয়েছে রাজ্যের শাসক তৃণমূলও। সম্প্রতি, মতুয়া ও নমঃশূদ্রদের জন্য পৃথক উন্নয়ন পর্ষদ গঠন করে মুখ্যমন্ত্রী মাস্টার স্ট্রোক দিয়েছেন বলে মনে করছেন রাজনৈতিক মহল।